Het Kongolese kiesers se stemme dié keer getel? - Afrika - Republikein
Monday, March 11th, 05:33:52
Nuwe president aangewys
Liesl Louw-Vaudran - Van die mees aangrypende tonele in Afrika die laaste tyd was op 30 Desember verlede jaar in die Demokratiese Republiek die Kongo (DRK).
Die verkiesingskommissie het gister in die vroeë oggendure aangekondig dat Felix Tshisekedi die verkiesing gewen het. Dit gaan tot groot omstredenheid lei, veral weens gerugte oor kullery by die stembus.
In die dorpies Beni en Butembo, in die Noord-Kivu-provinsie in die ooste van die land, het die verkiesingskommissie byvoorbeeld die stemmery enkele dae voor stemdag afgelas. Dit was glo weens vrese dat die Ebolavirus, wat al maande lank in dié streek voorkom, sal versprei.
Mense het toe eenvoudig hul eie verkiesing gereël. ’n Groot deurskynende plastiekhouer is in die middel van ’n oop stuk grond geplaas en honderde mense het geduldig tou gestaan om hul simboliese papiertjie in die geprakseerde stembus te gooi. Weens die Ebolagevaar moes hulle eers elkeen in ’n antiseptiese middel hul hande was.
Die vraag is nou of Kongolese se entoesiastiese deelname aan hierdie verkiesing eenvoudig geïgnoreer is en of Tshisekedi wel regverdig gewen het.
* Louw-Vaudran is ’n konsultant van die Instituut vir Sekerheidstudies.- Netwerk24\